EUROOPA KESKPANGA ARVAMUS,

8. mai 2020,

mis käsitleb ettepanekut nõukogu määruse kohta, millega luuakse pärast COVID-19 puhangut tekkinud eriolukorras töötuseriski leevendamiseks pakutava ajutise toetuse Euroopa rahastu (TERA)

(CON/2020/14)

(2020/C 190/01)

Sissejuhatus ja õiguslik alus

2. aprillil 2020 võttis Euroopa Komisjon vastu ettepaneku nõukogu määruse kohta, millega luuakse pärast COVID-19 puhangut tekkinud eriolukorras töötuseriski leevendamiseks pakutava ajutise toetuse Euroopa rahastu (TERA) (edaspidi „ettepandud määrus“) (1).

EKP arvamuse andmise pädevus põhineb Euroopa Liidu toimimise lepingu artikli 127 lõike 4 teisel lõigul, kuna ettepandud määrus käsitleb EKPSi poolt teostatavaid rahapoliitilisi funktsioone ja toiminguid Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri“) IV peatüki, eelkõige selle artiklite 17 ja 21.2 alusel, mille kohaselt võivad EKP ja riikide keskpangad (RKPd) muu hulgas avada avalik-õiguslikele üksustele kontosid ning tegutseda liidu institutsioonidele ja keskvalitsuste fiskaalagentidena.

EKP nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

1. Üldised märkused

Instrumendiga, mis algatati ettepandud määrusega („TERA instrument“), annab Euroopa Liit laenudena finantsabi („TERA laenud“) liikmesriikidele, kes on mõjutatud või teravalt ohustatud koroonaviiruse haiguse (COVID-19) puhangust tingitud raskest majanduskriisist, et rahastada lühendatud tööaega või samalaadseid meetmeid, mis kaitseksid töötajaid ja füüsilisest isikust ettevõtjaid ning vähendaksid seega töötust ja sissetulekute kaotust (2). Laenude kogupakett on kuni 100 miljardit eurot. EKP on avaldanud toetust Euroopa Nõukogu ja eurorühma kokkuleppele, mis käsitleb kolme olulist turvavõrku töötajatele, ettevõtjatele ja riikidele, st TERA instrumendile, samuti Euroopa stabiilsusmehhanismi ja üleeuroopalise tagatisfondi pandeemia kriisitoetuse kaitsemeetmele (3).

2. Konkreetsed märkused

Ettepandud määruse artikli 10 lõike 1 kohaselt kehtestab komisjon koos EKPga laenude haldamiseks vajaliku korra. Ettepandud määruse artikli 10 lõike 2 kohaselt avab abisaav liikmesriik saadava finantsabi haldamiseks erikonto oma riigi keskpangas. Samuti kannab ta tasumisele kuuluva laenu põhisumma ja intressid üle liidu EKPs peetavale kontole 20 TARGET2 tööpäeva enne vastavat maksetähtpäeva.

Nagu eespool märgitud, võivad EKP ja RKPd EKPSi põhikirja artiklite 17 ja 21.2 alusel avada kontosid ning tegutseda komisjoni ja liikmesriikide fiskaalagentidena. Sellel alusel on EKP ja RKPd ka varem teostanud ülesandeid seoses majandusliku kohandamisprogrammiga seotud laenude haldamisega, näiteks Euroopa finantsstabiilsusmehhanismi (4) ja liidu keskmise tähtajaga rahalise abi süsteem, mis võimaldab anda laenusid liikmesriikidele, kellel esinevad tõsised raskused või nende esinemise oht seoses maksebilansi jooksevkontoga või kapitali liikumisega (5). Selleks, et tagada EKPSi operatsioonide korraldamise käsitlemine EKPSi siseasjana, soovitatakse osutada, et abisaaja liikmesriik teeb laenudega seotud ülekanded EKPSi kontodele enne vastavat tähtpäeva.

Käesolev arvamus avaldatakse EKP veebilehel.

Frankfurt Maini ääres, 8. mai 2020 EKP president Christine LAGARDE

(1) COM(2020) 139 final.

(2) Vt ettepandud määruse artikli 1 lõige 2.

(3) Vt pressikonverentsi avakõne, Christine Lagarde, EKP president, Luis de Guindos, EKP asepresident, Frankfurt am Main, 30. aprill 2020, avaldatud EKP veebilehel www.ecb.europa.eu.

(4) Vt nõukogu määruse (EL) nr 407/2010, 11. mai 2010, millega luuakse Euroopa finantsstabiilsusmehhanism (ELT L 118, 12.5.2010, lk 1), artikli 8 lõige 1; Euroopa Keskpanga otsus EKP/2010/17, 14. oktoober 2010, Euroopa finantsstabiilsusmehhanismi alusel tehtavate liidu laenusaamise ja laenuandmise toimingute haldamise kohta (ELT L 275, 20.10.2010, lk 10).

(5) Vt nõukogu määruse (EÜ) nr 332/2002 (18. veebruar 2002, millega liikmesriikide maksebilansi toetamiseks luuakse keskmise tähtajaga rahalise abi süsteem (EÜT L 53, 23.2.2002, lk 1)) artiklit 9; Euroopa Keskpanga otsus EKP/2003/14, 7. november 2003, Euroopa Ühenduse laenusaamise ja laenuandmise toimingute haldamise kohta keskmise tähtajaga rahalise abi süsteemis (ELT L 297, 15.11.2003, lk 35).